《一萼红 秋海棠》
清代·华胥

启扉筠，怕尖风零雨，愁绝倚栏人。翠袂笼寒，粉容倦昼，泪眸依旧伤春。

相怜处、双鬟移照，篝影暗、曾误湿仙裙。冷艳啼螀，晴娇舞蝶，总是销魂。

谁料蘋波乍起，奈山斋秋寂，几度逡巡。懒向妆楼，偏留苔径，依徊帘底温存。

任参差、轻盈低亚，逗疏萤、藻井又黄昏。能共兰荪结佩，惆怅芳辰。

作者简介：清江苏无锡人，字羲逸。画人物仕女，密致而不流于刻划，与恽寿平花卉、王翚山水并称。兼工水墨山水。